Title: ประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่อง ยกเลิกประกาศคณะกรรมการกิจการโทรคมนาคมแห่งชาติ เรื่อง การเปิดเสรีการให้บริการวงจรเช่าส่วนบุคคลระหว่างประเทศ (International Private Leased Circuit : IPLC) ที่มีโครงข่ายเป็นของตนเอง

ประกาศคณะกรรมการกิจการกระจายเสียง กิจการโทรทัศน์

ประกาศคณะกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ
เรื่อง
ยกเลิกประกาศคณะกรรมการกิจการโทรคมนาคมแห่งชาติ
เรื่อง
การเปิดเสรีการให้บริการวงจรเช่าส่วนบุคคลระหว่างประเทศ
(International Private Leased Circuit : IPLC)
ที่มีโครงข่ายเป็นของตนเอง

โดยที่ประกาศคณะกรรมการกิจการโทรคมนาคมแห่งชาติ เรื่อง
การเปิดเสรีการให้บริการวงจรเช่าส่วนบุคคลระหว่างประเทศ (International Private Leased Circuit : IPLC) ที่มีโครงข่ายเป็นของตนเอง
ที่ใช้บังคับในปัจจุบัน มีความไม่สอดคล้องกับลักษณะของการประกอบกิจการโทรคมนาคมในการให้บริการวงจรเช่าส่วนบุคคลระหว่างประเทศทางภาคพื้นดิน
(Land Cable) และ/หรือ ทางภาคพื้นน้ำ (Submarine Cable) ที่ต้องได้รับใบอนุญาตจากคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ ทั้งยังทำให้เกิดปัญหาในทางปฏิบัติ
จึงเห็นควรยกเลิกประกาศดังกล่าว เนื่องจากการขอรับใบอนุญาตประกอบกิจการโทรคมนาคมเพื่อให้บริการวงจรเช่าส่วนบุคคลระหว่างประเทศ
(International Private Leased Circuit : IPLC) ที่มีโครงข่ายเป็นของตนเอง
อยู่ภายใต้พระราชบัญญัติการประกอบกิจการโทรคมนาคม พ.ศ. ๒๕๔๔ และสามารถดำเนินการตามหลักเกณฑ์ของกฎหมายดังกล่าวได้อยู่แล้ว

อาศัยอำนาจตามความในมาตรา ๒๗ (๖) และ (๒๔)
แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง
วิทยุโทรทัศน์ และกิจการโทรคมนาคม พ.ศ. ๒๕๕๓ ประกอบกับมาตรา ๗ มาตรา ๘ และมาตรา ๑๕
แห่งพระราชบัญญัติการประกอบกิจการโทรคมนาคม พ.ศ. ๒๕๔๔
ซึ่งแก้ไขเพิ่มเติมโดยพระราชบัญญัติการประกอบกิจการโทรคมนาคม (ฉบับที่ ๒) พ.ศ.
๒๕๔๙ คณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติจึงยกเลิกประกาศคณะกรรมการกิจการโทรคมนาคมแห่งชาติ
เรื่อง การเปิดเสรีการให้บริการวงจรเช่าส่วนบุคคลระหว่างประเทศ (International Private Leased Circuit : IPLC) ที่มีโครงข่ายเป็นของตนเอง

ทั้งนี้ ให้มีผลตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๓๐ พฤษภาคม พ.ศ. ๒๕๕๖
พลอากาศเอก
ธเรศ  ปุณศรี
ประธานกรรมการกิจการกระจายเสียง
กิจการโทรทัศน์
และกิจการโทรคมนาคมแห่งชาติ

ปริยานุช/ผู้จัดทำ
๑๑ กรกฎาคม
๒๕๕๖

อุษมล/ผู้ตรวจ
๑๑ กรกฎาคม
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๘๑ ง/หน้า ๔/๔ กรกฎาคม ๒๕๕๖